Hobune oli suure põikpuuga heinavaalud ühte kohta lohistanud ja seisis  juba vankri ees. Oli näha vihmapilvesid ja leidsin ettekäände abi pakkumiseks. Viimati tegin rõukusid ja tõstsin heina vankrisse, kui oli põllutööline: kuskil 45 aastat tagasi. Sain nüüd, kõrgemal kui 1000 meetrit, veerand tundi nostalgiat maitsta ja täiesti tasuta! Peale paari hangutäit meenus, kust kohast on õigem heina tõstma hakata. Töö käigus selgus, et peremehel on 2 lehma, 1 siga ja 1 hobune. Nende tarvis vaja varuda: 4 tonni heina, 2 tonni silo, 2 tonni jahu või maisi. Lehma päevane väljalüps  on kuni 15 liitrit. Et lehm annab mägedes vähem piima kui stepialal, siis on riiklik kokkuostu hind mõnevõrra kõrgem. Antud perele oli kasumlikum ise oma piima tarbida ja turistidele müües saadi piimaliitrist 7 krooni. Keskeas perenaise ja peremehe peres kasvas 3 last ning kogu talu rahvas oli heas tervises. Vene keelt ei rääkinud antud pere ega bensiinijaama mees, samuti turismikaardi müünud naine. Minu juttu nagu mõistsid, ent vastasid ukraina ja vene seguga, kui mitmed korrad üle küsisin,  saime hakkama. Majapidamise kohta selgus, et ilma lehmata ei saanud hakkama bensiinijaama omanik ega kütust tankinud autojuht.